জুরাছড়ি’র কুকিমনের চূড়ায় পাংখোয়া পল্লী বহুদিনের চেনা নাম। সেই পথেই এবার যাত্রা। খাগড়াছড়ির দীঘিনালা থেকে চাঁন্দের গাড়িতে লংগদু পৌঁছাই। লংগদু থেকে লঞ্চে বৃষ্টি উপেক্ষা করে শুভলংয়ের পথে যাত্রা। বর্ষার শেষ হলেও কাপ্তাই লেককে দেখে সমুদ্র বলে মনে হয়। পাহাড়ের পাদদেশে বিস্তৃত জলরাশির ঢেউ আছড়ে পড়ছে। শুভলং বাজারে দুপুরের খাবার খেয়ে বিকাল ৩ টার লঞ্চে রওনা হলাম জুরাছড়ির পথে। জলের স্রোত কেটে লঞ্চ চলেছে সবুজে ঘেরা জলাভূমির পথ ধরে। কাপ্তাই লেকের একটা অংশ জুরাছড়িতে এসে শেষ হয়ে গেছে। পানি আর পাহাড় ঘেরা স্বর্গভূমি, উঁচু সেই গ্রাম উপভোগ করতে যেতে হবে রাঙামাটির শুভলংয়ে।